khistorydata/jeongjo-sjw-relations huggingface dataset:
정조 10년
平安監司鄭一祥疏曰。伏以。臣猥以無似。濫叨重寄。居然歲且周矣。顧臣區區所以感激圖報者。未嘗不在於殫竭奉公。而祗緣臣衰劣鈍滯。隨處生疣。前後飭旨。罔非出於天地之仁。父母之兹。矜其愚迷。庛其疎謬。俾不至僨國事而陷大戾。臣雖欲創艾前愆。策勵後效。而惟其匪才蔑識。無以稱塞萬一。至於今番薪島事而顚錯極矣。始旣未能察飭。終又不善措劃。致使莫重邊事。節節乖舛。若論其罪。嶺海猶輕。特蒙我聖上曲加涵貸。只命緘推。臣伏地感惶。汗淚交逬。臣受方面之托。任鎖鑰之重。昏憒不事事如此。而猶復憑恃寵靈。苟然蹲仍。則早晩顚沛。必無幸矣。且臣徧荷洪造。久縻厚廩。過福生災。疾病侵軼。昨秋以來。痰癖益肆。衰氣不敵。眞元凘綴而刑殼僅存。神精消耗而視聽俱損。大小公務。無以管領。遠近文牒。率多淹滯。春序已晩。行部過期。而以此病狀。實無自力驅馳之望。惟有劃卽變通。庶免公私狼狽。玆不得不猥暴血懇。冒瀆崇聽。伏乞聖慈。俯垂矜諒。亟行鐫免。俾重務毋曠。殘喘獲延。不勝萬幸。答曰。省疏具悉。所辭至此。依施。
정조 10년
原春監司李時秀疏曰。伏以。臣猥以庸品。忝膺藩寄。榮極按察。罪積尸素。而委毗之眷。逾往逾勤。事有祈請。則不待廟堂之稟覆。而輒蒙準許。弊合蘇革。則洞察民邑之凋瘵。而特賜指敎。環嶺海荐饑餘民。得免溝壑。何莫非造化涵育之澤。而在於臣身。榮幸亦大。每奉恩旨。衷情感激。仍伏念臣。出入近密。四年于玆。偏被雨露之私。長依日月之光。而一自東出。居然歲周。犬馬寸誠。常懸象魏。每想大庭舞蹈之辰。令節起居之班。夙夜諸賢。咸近軒陛。益不覺瞻望戀結。魂夢飛越。抑臣有區區至切之懇。不避僭猥。輒玆陳瀆。臣之老父。年裏病痼。寧日恒少。藥餌爲事。動作須人。臣旣限於職守。不能以時省覲。雖藉榮祿之餘。得備甘旨之供。而回瞻庭闈。曠廢晨昏。山川間阻。節序屢改。不惟臣烏鳥私情。實難自抑。臣父之衰懷易弱。念臣尤深。書信稍稀。憂戀倍切。西歸一念。如矢離弦。噫。歸覲邦典之所許。來諗昔人之所歌。今臣由中之懇。庶蒙體下之恩。玆敢略具短籲。仰煩崇聽。伏乞聖上天地父母。特垂鑑察。曲賜體諒。亟遞臣藩任。以伸至情。不勝大願。答曰。省疏具悉。卿之情理旣如此。所請依施。
정조 10년
丙午三月二十三日申時。上御重熙堂。坐直承旨入侍時。同副承旨趙衍德。記事官金孝建。記注官承膺祚。記事官李崑秀。以次進伏訖。上曰。昨日試射時。抄啓文臣無分人。使之入侍。抄啓文臣鄭東觀姜世綸進伏。上曰。爾等昨日無分之故。賜此罰酒。各飮一器。可也。仍賜酒饌。世綸飮一器。上曰。善飮。復飮。可也。世綸曰。不敢復飮矣。東觀不能飮一器。上曰。罰酒不盡飮。爾等相勸。盡醉而出去。可也。東觀等俯伏盡飮訖。命退。諸臣以次退出。
정조 10년
丙午三月二十三日酉時。上御誠正閣。左承旨與備局有司堂上監印堂上入侍時。行左承旨尹承烈。假注書尹悌東。記注官承膺祚。記事官李崑秀。有司堂上李命植徐有隣趙時俊。監印堂上尹蓍東金尙集。以次進伏訖。上曰。延豊失火。一村延燒。誠甚矜惻。而接濟之策。何以則爲好耶。有隣曰。元卹典。自有大小戶之別。而如或別般下敎。則又有折米加給之例矣。命植曰。朝家之惠恤區劃。惟在道臣及地方官奉行之勤慢。以此意。另加申飭。似好矣。尙集曰。驛村與民家戶近九十。而元卹典穀包分排旣優。道臣及守令。若又如干顧助。則接濟似不甚難矣。命書傳敎曰。觀此錦伯狀本。延豊民戶之燒燼。至於此多。聞其形便。介在嶺下。且是驛村。方春失所。不但切矜。關防所重。亦宜加意。失火民戶。原恤典外。依他道近例。別給米石。以示朝家軫念之意。公穀雖命蕩減。外此接濟奠居之道。不可無別般蠲恤之擧。被燒民人身米布蕩減。以此意。令廟堂嚴飭行會。仍令道伯。拔例顧助。許斫材木。使之盛暑前結構安接。如是下敎之後。致有一民之失所。道伯烏得辭其責。亦以此意。申飭該道。命植曰。伏見忠淸道臣延豊失火啓本。以被燒營賑租一百二十餘石。有蕩減之請矣。穀物雖非三衙門所管。石數亦甚不多。而道臣之直請蕩減。其在事體。極爲未安。推考警責。何如。上曰。何必回啓。卿言好矣。依爲之。原穀物蕩減。可也。出擧條上曰。掩骸之政。今至垂畢耶。有隣曰。幾盡畢役矣。上曰。禁標用葬。自有法禁。而城闉咫尺。累累成塚。豈非可駭乎。有隣時俊曰。奉命宣傳官具綜書啓。有賑廳堂上稟處之命矣。其所論列。凡爲三條。而其一。貧賤無依之類。逐日來葬於光熙門外。而不計他塚。便卽掘埋。舊骸則反致露出。新莎則間多移覆云。其一。軍兵之居生於門外者。每當春夏。放馬蹂躪。以至於莎草被吃。塚土崩頹云。其一。令禁松軍巡山時。如有暴露。則告于部官。使之掩土云矣。光熙門外數里之地。係是禁標內。今番特因曠絶之擧。禁標內外。皆蒙掩築之恩。而禁標內則揆以法意。在所當禁。且因此而露骸取莎。他塚受害者。亦涉可矜。此後則光熙門外及阿峴近處。犯禁潛埋之類。露骸取莎之弊。令各其字內軍門及該山參軍。嚴加禁斷。軍馬放草。雖緣地狹。不得不然。而其在人畜區別之道。宜有別般禁戢之道。另飭該部及各其軍門。知委軍卒。俾勿犯科。若或復踵前習。隨現重繩。巡山軍如見暴露。來告該部。事最便當。亦依所請施行。竝以此意。逐條分付。何如。上曰。諸備堂之意。何如。命植曰。禁標內入葬。事甚可駭。二去辛巳。盡爲掘移。而今復無難起塚。其爲年久者。雖不可移瘞。若因此事端。嚴加禁斷。則事甚合宜。軍馬放牧。亦致毁封傷莎之患。各令禁止。而其傳告之人。非巡山禁松軍。則他無其人矣。蓍東曰。禁標內乘夜偸埋之患。誠爲痼弊。而禁令則不可不申嚴。今番掩骸。恩出曠絶。軍馬放牧。致令蹂躪毁破。亦甚可慮。分付軍門而禁之。恐爲合宜矣。尙集曰。禁標內偸埋之弊。不可不嚴禁。而其所禁之之道。臣與諸堂之見。亦無異同矣。上曰。依爲之。出擧條有隣曰。四郊掩骸時。各部官員。眼同擧行。而以其受牌入直之故。董飭之節。未免間斷。且今役事。非久當畢。其前日字。似不夥然。各部入直。姑令以假官替行。實官二人。則使之專意檢察之意。分付京兆。何如。上曰。依爲之。出擧條上曰。印役果始幾編耶。蓍東曰。姑未始役矣。命書傳敎曰。右承旨許遞。前望單子入之。待下批牌招察任。又命書傳敎曰。再明日次對。進定於明日。仍命退。諸臣以次退出。
정조 10년
行都承旨李崇祜坐。行左承旨尹承烈坐。右承旨趙興鎭坐。左副承旨李祖承坐直。右副承旨趙衍德坐直。同副承旨李泰永坐。注書金孝建別入直一員未差。假注書尹悌東仕直。事變假注書未差。
정조 10년
李崇祜啓曰。左副承旨趙興鎭。今日不爲仕進。卽爲牌招。何如。傳曰。允。
정조 10년
尹承烈啓曰。左副承旨李祖承。今日不爲仕進。卽爲牌招。何如。傳曰。允。
정조 10년
傳于尹承烈曰。左副承旨入侍。
정조 10년
以司諫李思祚。掌令韓晩裕牌不進罷職傳旨。傳于趙衍德曰。只推。
정조 10년
傳于尹承烈曰。與使臣入侍。
정조 10년
備邊司。以趙俊爲平安監司。
정조 10년
吏曹判書前望單子入之。金履素落點。
정조 10년
李祖承啓曰。政官牌招開政事。命下矣。新除授吏曹判書金履素。一體牌招。何如。傳曰。允。
정조 10년
以吏曹參議李集斗牌不進罷職傳旨。傳于尹承烈曰。只推。更爲牌招。
정조 10년
有政。判書金履素牌不進。參判李敬養在外。參議李集斗進。行都承旨李崇祜進。吏批啓曰。判書金履素牌不進。參判李敬養在外未肅拜。小臣獨政未安。何以爲之。敢稟。傳曰。只出緊任。以趙時俊爲戶曹判書。以林蓍喆爲大司諫。以李勉兢爲修撰。以金履鏞爲修撰。以尹尙東爲輔德。以李謙彬爲戶曹參議。以李致中爲原春監司。平安監司單趙俊。
정조 10년
兵批。參知洪仁浩入直進。右承旨趙興鎭進。副護軍鄭益祚單付。副司直金魯鎭鄭一祥李亨元李鼎揆李時秀金峙默單付。副司果金熙采單付。僉知吳益常單付。
정조 10년
傳于尹承烈曰。軍士房承旨入侍。
정조 10년
假注書承慶恒有頉。代以金初燮爲假注書。
정조 10년
事變假注書金龍見有頉。代以白慶楷爲事變假注書。
정조 10년
李祖承。以弘文館言啓曰。本館下番副修撰臣李羽晉。以御營廳從事官。今日本營上下坐起時。晝仕出去之意。敢啓。傳曰。知道。
정조 10년
李祖承。以弘文館言啓曰。本館上番闕直。事甚未安。校理朴基正。疏批已下。卽爲牌招入直。何如。傳曰。允。
정조 10년
尹承烈。以賑恤廳言啓曰。農圃員役十名及治圃軍六十四名等處。各米一斗式。依下敎分給之意。敢啓。傳曰。知道。
정조 10년
獻納申禹相啓曰。臣之言議風裁。本不合於淸朝耳目之任。而向於春初。忝叨現職。以李魯春事。隨參更發之啓。及承聖批。有別樣處分之敎。而臣矇不覺察。只認以魯春處分之敎。不知爲自己當着之事。逐日詣臺。依例傳啓。至於常參之日。有特敎譴罷之命。臣怳然始悟。滿心慙恧。至今追思。惶汗浹背。豈可以時月之稍久。宿趼之復踐。有所自恕。晏然仍冒於臺次乎。請命遞斥臣職。答曰。勿辭。亦勿退待。
정조 10년
校理朴基正疏曰。伏以。臣跡本寒素。命又窮畸。幼失怙恃。旣無家庭之訓。早從蔭路。且乏。師友之益。特不過倥侗癡獃者流耳。僥倖一第。已極澆濫。而憑藉先蔭。歷敡淸顯。自顧蔑劣。徒荷恩造。每一念及。惶愧欲死。千萬不自意。玉署除旨。又及臣身。臣聞命震惕。不知所以爲措也。噫。自古而膺是選者。皆是一代之才彦。橫經討論。仰備顧問。代撰辭命。賁飾皇猷。蓋其責任之重。掄揀之嚴。有非人人所可濫廁者明矣。今乃以鹵莽如臣。庸陋如臣者。擧以畀之。不少留難。臣之一身。榮耀極矣。其於累聖簡而壞官方。亦豈細故也哉。嗚呼。臣世受國恩。與天無極。圖報一念。糜粉是期。死生夷險。固所不擇。而至若論思啓沃之責。有非筋力奔走之比。不能者不可强而能之。則冒昧承膺。將見醜拙畢露。罪戾層生。上以貽淸朝之羞。下以招忝祖之譏。臣雖欲趨走爲恭。章皇就列。其可得乎。前後除命。旣出誤恩。而義分是懼。逃遁無路。雖不得不黽勉出肅。因仍蹲據。若固有之。則實非微分之所可堪。廉防之所可冒。玆敢披瀝肝血。仰暴誠懇。伏乞聖慈。天地父母。俯諒臣言之非出飾讓。亟遞臣職。以重公器。以安私分。不勝幸甚。臣於乞免之章。不宜贅他。而斷斷憂愛之忱。有不能自已。敢此附陳焉。臣竊伏惟。我殿下。以天縱之聖。懋時敏之工。洞貫天人。睿學逈出於百王。憂勤夙宵。仁聞普洽於八域。化理淸明。治具畢張。凡在時政之得失。世道之汚隆。如臣愚魯者。顧安敢張皇猥屑。而第伏念帝王之爲學。與匹庶有異。知或爲輕。而行顧甚重。蓋知而不行。則仁義誠正。不相關於政令施措。所學非所事。所事非所學矣。臣竊覸。我殿下爲學。似專在於問辨之高明。文理之密察。而其於推行實事之工。若有所歉。涵養不篤。宣露太過。發諸辭令。有文勝之弊。施諸事業。欠體行之實。且夫入侍法筵者。執經問難。未有稱旨之對。應文開講。全無沃心之效。其才智文學。不足以當聖意之萬一。則自不免於低視群下。獨御一世。是則適所以妨本源之工。爲氣質之過矣。寧不惜哉。嗚呼。察邇問寡。聖賢所以益智之方。詢蕘擇狂。帝王所以致治之道。聖如堯舜。尙資皐夔之都兪。學如衛武。不廢𥊍御之諷誦。則今日廷臣雖無皐夔之賢。若其誦說章句。豈不猶勝於𥊍御也哉。自古人君養德。專在講學。必能深體聖訓。明其旨趣。反之於躬。以究義理之當。參之於事。以驗體用之實。則典學之要。作聖之法。實不外於是矣。方今春煦漸長。講筵頻開。聖心欽明。如日皦然。其存養擴充之功。必有資於上下之交修。伏願聖上。日勤三晝之接。輪討六經之旨。窮格乎實理。講磨于實政。以至動靜之間。發施之際。罔非誠實做去。備盡日新之工焉。嗚呼。皇天篤佑。靈籙永綿。惟我東宮邸下。睿質夙成。膺宗祊主鬯之位。書筵肇開。符聖祖進講之辰。環東土億萬年無疆之休。實基於此。帀域歡忭。曷有其極。第惟成就德器。在於早諭。開發善端。由於蒙養。斯殿下特置輔養。畀以翊護之責。預揀宮僚。委以導迪之任。而尙在衣尺之齡。未及就外之時。則其敎誨之要。觀感之道。只在我殿下一身也。竊伏想。聖衷慈愛方隆。期勉無窮。自內導養之方。固當靡不用極。然耳提面命。不如示之以事。董陶變化。莫若敎之以身。而況沖齡才藐。智慮初開。一言一行。惟殿下是視。一動一靜。惟殿下是效。則殿下於言行動靜。宜念淸其源而端其本。以爲立根修基之地也。伏願聖明。必軫其誘掖訓迪之要。克致其左右皆正之休。而且使邸下。時陪御座。獲瞻法講之儀。親聆誦讀之音。俾知學問之不可不勤。論討之不可暫廢。則其所以感發觀聽之效。必有倍於遇物過庭之誨。而溫文之質。明睿之識。庶幾日就而月將矣。惟殿下念哉。嗚呼。崇儒重道。我朝家法。玉帛徵賢。哲王所先。故惟我列聖朝。繼繼光臨之日。弓旌徵辟。屢及山林。儒賢彙進。文敎丕興。其風采氣像。可謂賁飾太平。其道義規範。實合矜式朝著。而我殿下御極之後。克遵先志。思賢如渴。朝野之翹首拭目者。凡幾年所。而肥遯之遐心莫回。食場之白駒難縶。其在衛世道扶名敎之義。寧不慨惜。噫。祥麟瑞鳳。雖非行地之用。泰山喬嶽。自有功利之及。而凡今揀在旌招之列者。其行義學業。莫不師古之名碩。則其裨補風化。敦正士趨。必有助於俗尙之矯捄矣。伏願殿下。誠禮招延。必致朝端。克紹先朝之美政。丕闡一代之儒化焉。嗚呼。用人之道。猶良工之不遺尺朽。而蓋文臣之淹滯。莫近日若也。是以聖意曲軫其曠蕩之典。恩命屢降於恢公之政。宜無一人之向隅而積薪之歎。愈久愈深。虛司果之尙此沈淹。而前銜之甄復無階。參上官之積未疏通。而士大夫之冤屈甚多。白首窮廬。抱紅紙而凍餒者。已極矜憐。屢年旅邸。結懸鶉而栖遑者。尤切慘惻。亦足爲感傷和氣之一端。爲今之計。不可無別般疏滯之擧。伏願聖明。另飭銓曹。作散之年久者。次第調擬。俾無積鬱之歎焉。嗚呼。人君以一人之身。御萬機之繁。聰明有限。事變無窮。苟非合衆智而集群策。則其何以燭微硏幾。丕成治效也哉。伏惟我殿下卽阼以後。未嘗罪一言者。實臣民之所共欽仰者也。求助之誠。來諫之道。雖古之聖帝明王。固無以加此。而仄聽近者。喑嘿成習。正言無聞。血脈幾壅。誠恐殿下翕受之量。採用之實。猶有所未盡而然歟。噫。丙丁以來。亂逆層生。禍胎潛釀。妖腰亂領。雖幸就戮。窩窟根柢。尙此偃息。十年共戴。一紙生毛。君綱由是而漸壞。民彝職此而益晦。伏莽之患纔除。滋蔓之憂復踵。千怪百變。愈出愈凶。梟腸獍肚。一串相貫。而殲魁之典。猶未盡擧。鋤黨之政。亦且靳持。三綱淪而九法斁矣。噫嘻。君讎國賊。尙未殄滅。而臺閣之上。無一人碎首天陛。以效臣死之義。則論其不誠。罪固在下。而亦不能無憾於天地之大也。竊觀殿下。訊一囚則或慮其株連。殲一賊則遂撤其鋤治。全保之過而反啓其跳踉。庇覆之久而適成其醞釀。譬如方治大腫。徒費外貼之藥。不恤根核之固矣。以殿下明聖。何不念及於此耶。雖以近間事言之。煥九則爲凶逆姪若兄。而經年捕廳。不加一覈。實爲輿情之憤鬱。鞫問之啓纔允。酌配之命遽下。李魯春則營護逆徒。挺身立幟。設計凶巧。情節陰慘。宜其究得眞贓。夬正常刑。而數朔南間。一朞保授。終乃薄施島配之律。其爲拂公議而壞王章。倘復何如。伏願聖上。廓揮乾斷。亟從三司之請。以洩神人之憤焉。至於今番鞫獄之率爾收殺。尤是失刑之大者。向日堂箚。悉暴憂慨之忱。厥後臺地。連陳究治之啓。而殿下以盤覈路絶。尙此靳允。自有鞫獄以來。豈有如許疎漏之甚者乎。噫。逮捕殆過十人。首尾已閱三朔。凶書旣得其眞贓。與受亦知其明白。則德夏雖曰經斃。弼謨自在。守敬雖已伏法。徒黨尙存。端緖由是可覈。根因緣此可究矣。豈可謂盤覈之全然路絶乎。臣以爲德夏等干連諸人。更令王府。拿鞫得情。決施當律。斷不可已也。噫。近日以來。朝象之不靖日甚。世道之虞憂轉深。雖以政注間事言之。亦可見無顧忌之一端矣。金敬之卽凶疏人壽龜之子。而當時戕賢毒正之論。壽龜無不主張。故敬之之登科也。分隷國子。伊後三十餘年之間。不敢擬議於是選。前後數次擧。似於掌通。而終至見格。則直到今日。遽擬持憲。名義掃地。聽聞驚駭。臣謂金敬之臺通。爲先改正。以嚴隄防。其通淸詮官。亟施譴罷之典。宜矣。答曰。省疏具悉。首陳諸條。當留意。金敬之等事。以此疏語。未詳事實。不允。
정조 10년
丙午三月二十四日午時。上御誠正閣。左承旨與使臣入侍時。行左承旨尹承烈。假注書尹悌東。記注官崔逵翰承膺祚。上使安春君烿。副使李致中。以次進伏訖。上命進前曰。萬里行役。無撓往還。甚幸矣。烿曰。臣等之銜命好還。莫非王靈攸曁矣。上曰。今番則皇帝幾次召見乎。致中曰。年首宴。上元。燈戲。皆許入參。此外宴遊。又有三次召見。而初見時。先問國王安寧之候。又以別使勿遣之意。申及矣。上曰。今番有何可知之事耶。致中曰。別無所知。而政令不過循例爲之。故外國亦無生事之端矣。以燕饗雜戲言之。皆以佛道歸重。其所靡費亦多。一番燈夕之戲。費了八萬兩銀。事多類是。而歲首張家佛生日。盛爲設宴。延之上座。弟子隨參者多。服色則異於胡製。皆闊袖長衫。張家佛年老貌魁。目盲不見物。而手撫文字而知之云。甚可異也。彼中之優禮本朝使价。有別於琉球諸國。而禮部之臣及朝紳之來見者甚多。皇帝之外孫。亦爲來見饋饌。此皆出於皇帝之意云矣。上曰。彼中物情。或從譯舌而有可知者乎。致中曰。近來譯官輩。自首譯以下。全不成樣。徒以交易之事爲務。至於物情之探得。無非茫昧。若値有事之時。必多狼狽之端。此事誠甚可悶矣。仍命退。諸臣以次退出。
정조 10년
丙午三月二十四日酉時。上御重熙堂。坐直承旨入侍時。左副承旨趙衍德。記事官金孝建。記注官承膺祚。記事官李崑秀。以次進伏訖。上曰。承文院移接事。大臣有所奏。而無賜批之事。今見以措辭批答。無端書入。此何事也。衍德曰。臣亦未承批答。故問於注書則以爲。大臣書送批答。故書入云矣。上曰。此等事。承旨不能禁飭乎。衍德曰。今日次對擧條批旨。有誤書入啓之擧。臣之不察捧入。已極惶恐。當該注書。宜有重勘。而本院請推之外。無他可施之罰。何以爲之乎。上曰。爲先汰去。可也。出擧條命書榻敎曰。新除授戶曹判書牌招。命退。承史以次退出。
정조 10년
行都承旨李崇祜坐。行左承旨尹承烈坐。右承旨趙興鎭坐直。左副承旨李祖承坐。右副承旨趙衍德坐直。同副承旨李泰永坐。注書金孝建仕直一員未差。假注書張錫胤仕。事變假注書李儒修仕。
정조 10년
傳于趙衍德曰。課農伊時。新除授兩道監司。皆令從近辭朝。東伯兼帶節度。姑未下批云。政官牌招開政。
정조 10년
傳于趙衍德曰。吏曹參判前望單子入之。
정조 10년
趙衍德啓曰。吏曹判書金履素。參議李集斗牌不進推考傳旨及罷職傳旨。今方捧入。而開政命下之後。如是違牌。事甚未安。判書更卽牌招。何如。傳曰。聞有實故。姑勿出牌。參議只推。更爲牌招。
정조 10년
趙興鎭啓曰。卽者典醫監官員來言。再明日雜科覆試試官。明日當爲備員受點。而提調李在簡。與禮曹判書李在協。有四寸應避之嫌。提調金魯鎭。謂有情勢。不得進參云。合有變通之道。何以爲之乎。敢稟。傳曰。竝許遞。前望單子入之。
정조 10년
典醫監提調前望單子入之。鄭昌聖李在協落點。
정조 10년
典醫監提調前望單子入之。李𡊠落點。
정조 10년
傳于李崇祜曰。軍士房承旨入侍。
정조 10년
假注書金初燮在外。代以金敬吾爲假注書。
정조 10년
假注書白慶揹在外。代以柳楨爲假注書。
정조 10년
柳楨在外。代以李儒修爲假注書。
정조 10년
尹悌東汰去。代以尹光顔爲假注書。
정조 10년
尹光顔在外。代以張錫胤爲假注書。
정조 10년
李祖承。以弘文館言啓曰。本館上番闕直。事甚未安。新除授修撰金履牗。卽爲牌招。以爲姑陞入直之地。何如。傳曰。允。
정조 10년
傳于趙衍德曰。當該兵曹入直堂上推考。
정조 10년
行都承旨李崇祜坐。左承旨趙興鎭坐。右承旨李祖承坐。左副承旨趙衍德坐直。右副承旨權以綱未肅拜。同副承旨李泰永坐直。注書金孝建仕直一員未差。假注書張錫胤仕。事變假注書李儒修仕。
정조 10년
李崇祜啓曰。光陵忌辰祭獻官實預差。以行副司直李謙煥權以綱。單子。啓下矣。俱稱軍銜前在外。尙不出齋。事體所在。誠極未安。竝從重推考。原單子改付標以入之意。敢啓。傳曰。知道。
정조 10년
傳于李崇祜曰。左承旨入侍。
정조 10년
李崇祜啓曰。左承旨尹承烈。左副承旨李祖承。今日不爲仕進。竝卽牌招。何如。傳曰。允。
정조 10년
以左承旨尹承烈牌不進推考傳旨。傳于趙衍德曰。許遞。前望單子入之。
정조 10년
李崇祜啓曰。新除授承旨朴天行。方在罷散中。何以爲之。敢稟。傳曰。敍用。
정조 10년
李崇祜啓曰。新除授左副承旨朴天行。卽爲牌招。何如。傳曰。允。
정조 10년
趙衍德啓曰。故儒臣金麟厚家。遣承旨致祭事。禮曹單子。啓下矣。何承旨進去乎。敢稟。傳曰。左副承旨進去。
정조 10년
趙興鎭啓曰。明日展拜時。承旨當爲備員。而左副承旨朴天行。奉命出去。合有變通之道。何以爲之。敢稟。傳曰。許遞。前望單子入之。
정조 10년
傳于趙衍德曰。新除授承旨牌招察任。
정조 10년
吏曹參議前望單子入之。金宇鎭落點。
정조 10년
李崇祜啓曰。開政命下。已至經宿。新除授吏曹參議金宇鎭。卽爲牌招。以爲擧行之地。何如。傳曰。允。
정조 10년
以吏曹參議金宇鎭牌不進罷職傳旨。傳于李崇祜曰。只推。更爲牌招。
정조 10년
傳于李泰永曰。未肅拜兵曹堂上許遞。與未差之代。前望單子入之。待下批牌招察任。
정조 10년
兵曹堂上前望單子入之。參判蔡弘履。參議柳誼落點。
정조 10년
李祖承。以都摠府言啓曰。今日入直內三廳武兼禁軍及軍兵等。當中日習射。而國忌相値。不得爲之之意。敢啓。傳曰。知道。
정조 10년
以平安監司百歲老人米肉題給事狀啓。傳于李崇祜曰。渭源郡通政崔正善。原傳敎遺漏。一體題給事。回諭。
정조 10년
丙午三月二十六日辰時。上御誠正閣。都承旨入侍時。行都承旨李崇祜。假注書張錫胤。記注官金健修。記事官李崑秀。以次進伏訖。上曰。承文院謄錄。今幾爲之乎。崇祜曰。出草幾盡爲之。而未及精抄矣。上曰。卷數爲幾許耶。崇祜曰。卷之多少。姑未預料矣。上曰。僚堂誰耶。崇祜曰。嶺伯出去後。以鄭昌聖啓下。而拘於他故。尙未抄一冊矣。上曰。洪良浩於此等冊子。似可善爲之矣。崇祜曰。然矣。上曰。與之同事。期於速成。似好矣。崇祜曰。然則啓下。然後似可擧行矣。上曰。侍從及槐院文臣中。擇其可堪者。言送大臣。啓下郞廳。亦好矣。崇祜曰。啓下郞廳。則其在做事。似甚便當矣。上曰。完伯行部後還營耶。崇祜曰。今明間當還營矣。命書傳敎曰。明日由月覲門。展拜景慕宮。該房知悉。上曰。今日頗有雨意。待申後頒布。可也。上曰。綱目講筵。與卿終始。今者抄啓文臣講義中。可以講義處。付標以入。可也。仍命退。諸臣以次退出。
정조 10년
行都承旨李崇祜坐。左承旨趙興鎭坐。右承旨李祖承坐直。左副承旨趙衍德坐。右副承旨權以綱坐。同副承旨李泰永坐直。注書金孝建仕直一員未差。假注書張錫胤仕。事變假注書李儒修仕。
정조 10년
趙衍德啓曰。永祐園親祭祭文。當爲製進。藝文提學李命植。卽爲牌招。使之製進。何如。傳曰。允。
정조 10년
傳于李泰永曰。再明日出宮門路。以弘化門爲之。
정조 10년
傳于李崇祜曰。軍士房承旨右承旨入侍。
정조 10년
以吏曹參議金宇鎭再牌不進罷職傳旨。傳于李崇祜曰。聞與亞銓應避云。雖已踏下。旣有政命。前望單子入之。待明朝牌招開政。
정조 10년
傳于李崇祜曰。前參議李集斗敍用。
정조 10년
趙衍德啓曰。今日雜科覆試。憲府無進參之員。除在外。未肅拜呈告人員。竝卽牌招。以爲推移進去之地。何如。傳曰。允。
정조 10년
趙衍德啓曰。大司憲洪良浩。執義趙弘鎭。掌令韓晩裕牌不進推考傳旨及罷職傳旨。今方捧入。而雜科覆試。憲府無進參之員。大司憲洪良浩。更爲牌招。以爲進去之地。何如。傳曰。允。
정조 10년
趙衍德啓曰。大司憲洪良浩再牌不進推考傳旨。今方捧入。而雜科覆試。憲府無進參之員。不得開場。所當更請牌招。而係是一日三牌。何以爲之。敢稟。傳曰。更爲牌招。
정조 10년
傳于李泰永曰。大司憲許遞。前望單子入之。
정조 10년
以執義趙弘鎭。掌令韓晩裕牌不進罷職傳旨。傳于趙衍德曰。只推。
정조 10년
臺諫前望單子入之。掌令魚錫齡。持平金養根落點。
정조 10년
以兵曹參議柳誼牌不進罷職傳旨。傳于趙興鎭曰。只推。
정조 10년
李泰永。以弘文館言啓曰。本館上番。連日闕直。事甚未安。修撰李勉兢。自鄕上來云。卽爲牌招。以爲姑陞入直之地。何如。傳曰。允。
정조 10년
李泰永。以禮曹言啓曰。因中樞府事具善復所啓。上曰。令該曹問于主家。論理稟處。可也事。命下矣。招問李萱則以爲。摠兵李如梅。則因特敎立主。仍爲不遷之位。而渠祖提督。則因子孫流落。未蒙一視之澤云。故取考本曹謄錄。則庚申四月二十日。大臣備局堂上引見入侍時。右議政兪拓基所啓。頃日筵中。以李如梅事。有下敎。故臣退出後。問于李著則以爲。其從兄葂奉祀。而初無立主之事。故祭時則以皇明摠兵指揮使府君。書紙榜而行祭矣。今蒙特敎。使定爲不遷之位。聖恩罔極。不知仰答。當問于知禮者而立主云矣。上曰。不可以紙榜行祭。使之立主。可也。右相曰。然則勿出擧條。自外分付乎。上曰。出擧條。可也事。下敎矣。古禮始喪立主以依神。元無追後立主之禮。開元禮。四品以下無主云。則祭時當用紙榜之類。亦可見。今李提督。初無立主於我東。而到今親盡之後。始請立主。旣遠於始喪依神之義。又近於始祖立廟之嫌。且其後孫之在中國者。神主之尙在與否。亦未可的知。則恐不可更爲立主。而但摠兵立主。旣因先朝特敎。則況且提督之功。視摠兵尤有重焉。而旣非禮文所載。則非臣曹所敢輕議。上裁。何如。傳曰。旣有先朝受敎。似當依聖敎遵行矣。
정조 10년
趙衍德。以禮曹言啓曰。今此式年雜科覆試。今日當爲設行。而憲府無進參之員。觀象監提調李命植。亦以藝文館提學。承牌詣闕。不得開場。明日則永祐園親祭齋戒相値。以來四月初二日。退行設場之意。敢啓。傳曰。陵行相値。亦無退行之例。仍爲設行。在外憲臺許遞。前望單子入之。待下批牌招推移。先進去後謝恩。
정조 10년
李泰永。以戶曹言啓曰。文昭殿碑閣蠶壇碑閣淨業院碑閣追慕洞碑閣流霞亭。依定式發遣本曹郞廳奉審。則蠶壇碑閣南邊紅箭門柱根。塗灰剝落。北邊紅箭門柱橫木腐傷。追慕洞碑閣女防草三張折落。北墻防草間間脫落。流霞亭大廳雨漏二庫。千慕堂雨漏五庫。萬懷堂西邊會簷雨漏一庫。四面墻垣瓦子。庫庫脫落。以上有頉處。分付各該司。使之卽速修改之意。敢啓。傳曰。知道。
정조 10년
李泰永。以戶曹言啓曰。臣時俊與正郞洪元燮。依定式進詣鄕校洞。於義宮奉安閣彰義宮奉審。則於義宮奉安閣簾十三浮破。墻垣瓦子。間間脫落。彰義宮養性軒庫庫雨漏。蘆簾五浮破。三吾軒雨漏一庫。八祥檻庫庫雨漏。七相樓庫庫雨漏。六德齋雨漏四庫。玖思齋雨漏三庫。四美堂雨漏二庫。永慕堂雨漏一庫。壹淸軒庫庫雨漏。十興樓雨漏二庫。火坊一間頹圮。日閑齋雨漏三庫。分付各該司。使之卽速修改。而亦令本曹郞廳。監董擧行之意。敢啓。傳曰。知道。
정조 10년
李泰永。以戶曹言啓曰。時御所各處墻壁垣宇。依定式。發遣本曹佐郞臣金在淳。與兵曹參判臣蔡弘履。佐郞臣洪克浩。東所衛將臣崔鎭衡。西所衛將臣吳載紹。南所衛將臣安榕。北所衛將臣安翼濟。眼同看審後。有頉處別單書入。而修改則擇日擧行。何如。傳曰。允。
정조 10년
李泰永。以戶曹言啓曰。慶熙宮差備內外。依定式發遣本曹佐郞臣金在淳。與衛將臣朴文重。眼同奉審後。新執頉處別單書入。而諸處行閣姑勿論。正殿正堂。逐歲增傷。轉至莫可收拾之境。所見誠爲切悶。修補之役。不容少緩。而事功甚鉅。財力不敷。時日內有難經始。姑待經費之稍贏。卽議修葺之擧。何如。傳曰。允。
정조 10년
李泰永。以戶曹言啓曰。臣時俊與正郞臣洪元燮。工曹判書臣李文源。佐郞臣李命暹。依定式進詣於義本宮奉審。則啓慶軒庫庫雨漏。簾五浮。草芚二浮破。樂善齋庫庫雨漏。朝陽樓雨漏三庫。草芚五浮破。內外墻垣瓦子。間間脫落。分付各該司。使之卽速修改。而亦令本曹郞廳。監董擧行之意。敢啓。傳曰。知道。
정조 10년
權以綱。以漢城府言啓曰。各部所報孝烈先到者。前已入啓。而追後所報。又爲十人。故原呈單。移送禮曹。各人姓名居住。別單書入之意。敢啓。傳曰。知道。
정조 10년
李泰永。以御營廳言啓曰。今三月二十七日。景慕宮展拜時。依兵曹節目。集春營入直軍二十名。領軍把摠李長煜。哨官金鍾翕率領。月覲門左邊設布帳外排立。東營入直軍三十名。入直把摠尹範勳。哨官李命源率領。宮大門外把守。而竝待標信出用。解嚴後還入直間。集春營哨官鄭弘哲。東營哨官趙匡國。代直之意。敢啓。傳曰。知道。
정조 10년
李泰永。以兵曹言啓曰。今三月二十九日。永祐園擧動時。各殿問安及承史所騎驛馬。依京擧動時例。竝置之。只內吹所騎。京畿驛馬二十三匹補把之意。分付本道。何如。傳曰。允。
정조 10년
全羅監司狀啓。四月令進上乾烏賊魚。節候尙早。未及産出。限內不得封。惶恐待罪事。傳于李泰永曰。勿待罪事。回諭。
정조 10년
判義禁金魯鎭疏曰。伏以。臣才不稱職。事多信心。久處睢盱。自料僨誤。嚮借方寸之地。悉陳肝膈之懇。妄恃聖眷。言不暇擇。區區必遞之願。伏想聖聰。亦或記有之矣。迺者堂疏出。而遣辭甚緊。勘斷遂嚴。噫。臣之三朔行政。醜拙畢露。則苟欲論臣。不患無辭。今獨以金敬之一事。爲臣之罪者。何其恕臣之太厚也。蓋聞敬之父壽龜。丙申後一疏。不過爲師門伸辨。而敬之通籍以後。坐此見枳。積歲沈屈。公議多惜。從前除擬。政案可據。豈其居銓之人。全昧故實。而今臣通擬。亦豈無所以而然也。人見各殊。物情難平。言者之言。臣不必較辨。而歲月寢遠。見聞易眩。轉相循襲。輒以錮枳人爲事。則臣之深憂。不但在於一敬之而已。然苟使臣無所顧忌。眞如其言。顧其罪豈薄勘可贖。而上天至仁。不惟不加之罪。反蒙曲諒之恩。鞶帶之褫。終朝不俟。庇覆之澤。河海莫量。非臣殞結所可仰酬。若臣自處之義。則何敢以銓銜之已解。唐突於周行之間。重自犯於無憚之科哉。金吾劇務。旣非癏曠之地。而以此情踪。實難虛縻。玆不得不冒入文字。略暴危懇。伏乞聖慈。俯賜鑑諒。亟遞臣所帶兼銜。仍勘臣不職之罪。以謝人言。以靖私義。不勝幸甚。答曰。省疏具悉。卿其勿辭行公。
정조 10년
刑曹判書李在簡疏曰。伏以。臣獲蒙恩由。往省先壠。榮動松楸。感結幽明。昨始還次。得伏見律學覆試試官望單。則臣備例照擬。猥受天點矣。臣之從兄在協。方判春曹。寔主其試。臣之不可冒當參試。非但私義之不安。實亦公格之應避。典醫提擧。旣蒙遞改。今玆見職。宜無異同。開場在卽。露章自列。伏乞聖明。俯賜鑑諒。亟遞臣所帶之職。回授無故之人。以幸公私。千萬幸甚。答曰。省疏具悉。試望。令政院改付標。
정조 10년
原春監司李致中疏曰。伏以。臣奉使出壃。經年反回。幸賴王靈。得免僨事之罪。復登文陛。粗伸逖違之戀。私心感欣。曷有其極。乃於復命之日。忽伏承東藩除旨。臣誠驚惶震越。不省所以也。伏念臣尺寸無長。而惟殿下晉擢之。墻壁無依。而惟殿下拂拭之。猥登宰列。涯分已踰。間有州郡之歷試。未效絲毫之報答。驢技止此。駑力已衰。況可進於此乎。惟此原春一方。幅域之廣。雖遜於諸路。而土瘠民貧。素稱巖邑。蔘産之耗。而上供或缺。板商之濫。而封山漸童。重以饑饉荐臻。流散相繼。近來以來。民俗大詿。事變層生。劇逆間出於海堧。凶醜未靖於峽鄕。懷輯之方。鎭壓之策。尤有難焉。以臣綿薄之才。疎淺之識。將何以任澄淸之權。盡來旬之責乎。臣雖欲貪榮懷寵。晏然冒膺。其於忝重寄辱聖簡何哉。反復揣量。無望堪承。玆敢猥陳肝膈之懇。仰瀆崇高之聽。伏乞聖明。念公器之不容輕授。察臣言之非出飾讓。亟命鐫改。以重藩維。以安賤分。不勝幸甚。答曰。省疏具悉。卿其勿辭。往欽哉。
정조 10년
戶曹判書趙時俊疏曰。伏以。六官之長。孰非重任。而九賦之司。專管國計財用之出入。而上下之損益係焉。古所稱度支三司使。乃其職耳。掄揀之難愼。自漢唐而已然。責任之稱塞。求名額而絶罕。矧今民國匱竭。蓄儲哀痛。譬如貧家契闊。朝不暮夕。聖明惟是之念。前後簡畀。率是綜理鍊達之臣。尙以牽架塗抹爲憂。必欲逡巡辭避。若臣迂拙之規。粗率之性。居家資身。了不知爲謀。至於治大農之財賦。掌一國之經費。蚊負駑策。未足喩其不勝也。聾聽瞽視。不足言其難責也。以匹夫守株之心。追古人循墻之義。不量而入。寧有是理。而恩除出於登筵之際。天牌臨於在闕之時。顚倒祗肅。爲伸義分。爛熟思量。決難盤礴。且臣比年以來。偏受誤恩。歷長諸曹。錢穀甲兵。銓選詞訟。迭相除遷。左右兜攬。惡盈之天。必有所以處臣者。而迺若惠廳兼帶。尤有所踧踖靡措者。昔者戶惠兩堂。不得仍兼矣。往在先朝。以難於得人。始令兼而不解。遂以爲例。以臣而視前人。才智之不相及。不啻萬萬。而兩務之仍帶則相若。此臣所以揣分量力。必辭乃已者也。噫。籌司軍國之務。版曹財貨之簿。其緖繁氄。其事鞅掌。臣雖欲殫竭尺寸。報答涓埃。其於短精昏識。隨處瘡疣何。及時擧行。必致委屬之患。畢竟僨敗。實係公私之慮。自叨新命。連値淸齋。呼籲旣阻。悶隘徒切。玆將瀝血之懇。仰干崇嚴之聽。伏乞聖慈。天地父母。俯賜鑑諒。將臣本兼諸職。特許鐫改。使重務毋癏。微願獲遂。千萬幸甚。答曰。省疏具悉。所辭過矣。卿其勿辭行公。
정조 10년
戶曹參判趙時偉疏曰。伏以。臣兄時俊。纔伏承判度支之除命矣。臣之所叨佐貳。揆以法典。自在應遞。而連値淸齋。援例陳籲。未卽上徹。私心惶悶。歷日靡已。今始略控短章。仰瀆崇聽。伏乞聖慈。亟命遞改。以存公格。千萬幸甚。答曰。省疏具悉。本職許遞。
정조 10년
丙午三月二十七日卯時。上詣景慕宮。展拜入侍時。行都承旨李崇祜。左承旨趙興鎭。右承旨李祖承。左副承旨趙衍德。右副承旨權以綱。同副承旨李泰永。記事官金孝建。假注書張錫胤。記事官李崑秀尹行任。以次陪立。上具翼善冠衮龍袍。乘輿從宜春門以出。上曰。都提調勿爲隨來事。史官傳諭。賤臣承命出傳。由月覲門日瞻門。入齋室後。通禮啓請外辦。上出。行再拜禮訖。仍詣殿內奉審。還入齋室。命工判訓將本宮提調入侍。李文源具善復鄭昌聖。以次進伏。上曰。今年所植之木。盡得托根云。可幸矣。上曰。永祐園動駕時。各司無直所。故以假家結構園內。每致煩聒紛撓之弊。何以則爲好耶。文源曰。永祐園行閣。昨年秋已爲新建矣。日後動駕時。藥房都提調承旨史官玉堂。及兵曹都摠府別雲劍入接間數。分排已定。各該司名。以木牌刻揭。兩倉假家。進排除之之意。分付戶曹。何如。上曰。依爲之。出擧條文源曰。安樂峴左右山麓皮脫處。播稷。似好。楊州東倉所在者。限七石取用之意。分付畿營。何如。上曰。依爲之。出擧條上曰。本宮都提調進前。領府事金尙喆進伏。上曰。近日則神氣稍勝否。尙喆曰。近則少愈矣。上曰。卿何以近到耶。尙喆曰。鸞輿近臨。不敢偃便矣。上曰。早歸調息。好矣。少頃。命入外辦。還宮。至春塘臺。還內。諸臣以次退出。
정조 10년
丙午三月二十七日巳時。上御春塘臺。軍士房承旨兵判與箕伯入侍時。左副承旨趙興鎭。右承旨李祖承。記事官金孝建李崑秀尹行任。兵曹判書徐有隣。原任直提學徐有防。檢校直閣徐鼎修。以次進伏訖。上命書傳敎曰。二十九日展拜時侍衛。兵曹摠府堂上郞廳各一員。五衛將二員。武兼六員。寶劍則只實差二員磨鍊。儀仗以下各差備竝除之。副駕轎亦除之。轎馬只二雙待令。園所設布帳。亦只齋室近處爲之。前排巡牢。各減五雙。御前旗幟。只以號令旗幟排立。斥堠伏兵除之。隨駕軍兵哨段當下敎。一依京擧動例。擧行事。分付。又命書傳敎曰。出還宮時。百官祗迎。依昨年例置之。只二品以上。還宮時郊迎事。分付。又命書傳敎曰。朝拜本宮。已有筵敎。二十九日。當詣永祐園展拜。翌曉行祭。以此分付。今番出宮。適値齋日。出還宮除揷羽。承史只佩劍。堂下靑天翼。隨駕則依近例。只以六曹堂郞各一員爲之。餘由館峴。一體分付。又命書傳敎曰。工判明日早朝出去。各司入接之處及其他擧行。從便爲之。再明朝到城外祗迎。仍爲隨駕事。分付。又命書傳敎曰。已有定式。各司支供飯果。元無可論。而內閣藥房政院玉堂藝文館摠府兵曹別雲劍寶劍以下。入接處所。今番已造置房堗。各司無論假家軍幕。切勿待令。此意朝筵。已令工判。言送度支。此後依此定式。以除各司等待之弊。有隣曰。今番永祐園動駕時。何營隨駕。禁軍以幾番磨鍊乎。敢稟。上曰。依定式。以春幸隨駕營門擧行。訓局步軍五哨。馬軍二哨。御營步軍二哨。騎士一番。爲先後廂。禁軍二番隨駕。挾輦軍依京擧動例。磨鍊。可也。有隣曰。今番永祐園動駕時。何營門留都。守宮大將。亦依例磨鍊乎。敢稟。上曰。留陣禁衛營爲之。守宮大將事。依爲之。命退。諸臣以次退出。
정조 10년
行都承旨洪秀輔未肅拜。左承旨趙興鎭齋宿。右承旨李祖承齋直。左副承旨趙衍德齋直。右副承旨權以綱齋宿。同副承旨李泰永齋宿。注書金孝建齋宿一員未差。假注書朴蓍壽齋直。事變假注書李儒修仕。
정조 10년
趙衍德啓曰。左承旨趙興鎭。右副承旨權以綱。今日不爲仕進。竝卽牌招。何如。傳曰。允。
정조 10년
李祖承啓曰。禁衛營將官來言。今日本營軍兵。日次私習云矣。敢啓。傳曰。明當動駕。後日次爲之。
정조 10년
李祖承啓曰。御營廳將官來言。今日本廳軍兵。日次私習云矣。敢啓。明當動駕。後日次爲之。
정조 10년
趙衍德啓曰。明日大駕詣永祐園。入齋室後。王大妃殿惠慶宮問安。何承旨進去乎。敢稟。傳曰。右副承旨進。
정조 10년
以來初一日。輪對。取稟。傳于李祖承曰。後日次爲之。
정조 10년
李泰永啓曰。今此幸行時。本院印信。當爲齎去。禮曹印信一顆。留院時取用。何如。傳曰。允。
정조 10년
趙興鎭啓曰。假注書張錫胤。身病猝重。勢難察任。今姑改差。何如。傳曰。允。
정조 10년
張錫胤改差。代以尹悌東爲假注書。
정조 10년
尹悌東有頉。代朴蓍壽爲假注書。
정조 10년
傳于趙衍德曰。左副承旨入侍。
정조 10년
都承旨前望單子入之。洪秀輔落點。
정조 10년
傳于權以綱曰。刑曹參判前望單子入之。
정조 10년
刑曹參判前望單子入之。申大升落點。
정조 10년
傳于李祖承曰。右承旨入侍。
정조 10년
以兵曹隨駕官單子。傳于趙衍德曰。旣命六曹堂郞進去。又因禮曹節目。漢城府堂郞進去。則東西班當依此磨鍊。此單子置之。
정조 10년
有政。吏批。判書金履素進。參判李敬養在外。參議李集斗進。右承旨李祖承進。以尹序東爲校理。李彦祜爲修撰。趙祥逵爲知禮縣監。李𡊠爲分內局提調。
정조 10년
傳于權以綱曰。同副承旨入侍。
정조 10년
大司憲前望單子入之。尹承烈落點。
정조 10년
傳于李泰永曰。明日享所神位版奉詣時。該寺正陪詣。過享後還奉時。亦爲致虔奉來事。分付該寺正。
정조 10년
傳于李泰永曰。明日雩祀壇傳香後。禮房承旨馳詣奉審摘奸以來。諸執事。淸齋與否。發遣吏郞。摘奸以來。
정조 10년
李祖承。以兵曹言啓曰。今此永祐園展拜時。左邊捕盜大將李邦一。以別雲劍預差隨駕矣。回鑾間。以右邊捕盜大將趙圭鎭。姑令兼察。何如。傳曰。允。
정조 10년
李泰永啓曰。因兵曹草記。今此永祐園展拜時。左邊捕盜大將李邦一。以別雲劍預差隨駕。回鑾間。以右邊捕盜大將趙圭鎭。姑令兼察事。允下矣。右邊捕盜大將趙圭鎭。卽爲牌招。以爲聽傳敎之地。何如。傳曰。允。
정조 10년
李祖承。以司僕寺一二提調意啓曰。今此永祐園經宿動駕時。內乘二員。當爲隨駕矣。假內乘一員。令該曹口傳差出。使之入直。回鑾後。卽爲減下。何如。傳曰。允。
정조 10년
兵曹口傳政事。以李昌會爲假內乘。
정조 10년
趙衍德。以宗親府有司堂上意啓曰。今此永祐園展拜時。宗臣十二員。以每品例爲隨駕。而摠管及老病外。只是六員。以此數依前隨駕之意。敢啓。傳曰。只二員隨駕。其中老病人竝置之。
정조 10년
李祖承。以訓鍊都監言啓曰。今此永祐園擧動時。設布帳次。軍十五名。將校領率。今日出送。仍留守直之意。敢啓。傳曰。知道。
정조 10년
趙興鎭。以禁衛營言啓曰。明日動駕時。本營當爲留都。而大駕出宮後。都城各門。向曛而閉。啓東時開事。已自兵曹。啓下矣。城門旣已早閉晩開。則巡邏亦當早發晩罷。待南山烽火發巡。趁啓東時撤還。此意令漢城府。知委各部。使閭巷人預爲知悉。何如。傳曰。允。
정조 10년
李祖承。以禁衛營言啓曰。本營千摠權拭。身病猝重。勢難察任。改差。何如。傳曰。允。
정조 10년
李祖承。以御營廳言啓曰。今此永祐園擧動時。設布帳次。軍十五名。將校率領。今二十八日出送。仍留守直之意。敢啓。傳曰。知道。
정조 10년
敎原春監司李致中書。王若曰。燕槎載返。咨貳价之賢勞。漢節新頒。屬一方之專制。憂分北闕。化宣東域。維顧江臬。雖僻於海隅。而關防最要於漢上。襟二江而壯藩屛之勢。股肱邦畿。控五路而當要衡之區。咽喉關嶺。地同靑州之利。惟魚鹽賴而聊生。田乏黃壤之饒。奈磽确每患失稔。比年之飢荒荐至。環十室而殆八九空。東民之懷保方艱。須一代之良二千石。惟卿。風儀和吉。才識綜明。玉署蜚英令譽。自先朝遍歴邇列。金帶錫命。逮寡人擢置卿班。任保障於南城。牛刀恢剸理之手。備鎖鑰於萊府。蠻人誦雅飭之名。文學政事之俱優。顧望實之該備。內外歴試之已久。亦聲績之稔聞。方軫得人之難。固知非卿莫可。玆授卿云云。卿其祗報寵命。益憚良猷。旌節春巡。宜先勸課之政。海矯風動。須思澄淸之規。山氓海夫之無聊嗟。生涯可憐於板屋。蔘貢松政之多弊。而矯捄專責於臬司。樹風振綱。俾遠方咸囿大化。賙貧濟困。使窮民各安厥居。若措置可以稟裁。伊藩臬自有常典。於戲。靑瑣遠隔。應深北望之思。丹誥載宣。庶忘東顧之慮。萬千峯仙區入望。莫詑楓嶽之遊觀。卄六州民憂係心。宜念雪山之輕重行且召矣。往惟欽哉。故玆敎示。想宜知悉。知製敎李羽晉製進
정조 10년
平安監司趙㻐疏曰。伏以。臣癃衰昏憒。不堪任使之狀。固已天鑑之所照燭。而臣於前後章疏。亦嘗猥煩控籲矣。迺者西闑新命。又出夢想之外。而廟剡屢改。天點誤加。事異常格。恩同特簡。臣於此驚惶踧踖。罔知攸措。古所稱循墻而走者。猶是歇後語也。噫。內而度支。外而箕藩。是何等重任。是何等腴爵。而臣則天下之拙措大耳。半生窮命。凄苦冷落。在朝如客。在世如僧。名塗華膴。自知其非臣本分。而驟蒙殊眷。迭次推遷。至有內閣之除。則恩遇極矣。獲近耿光。新榮太盛。旣又無內無外。兜攬至此。人猜鬼忌。縱不足恤。福過災生。理所難免。中心悸恐。寢夢猶愕。況臣再生之人也。倘微我殿下至仁至慈。臣何以得有今日乎。漢之光武英主也。其明能見萬里。馬援賢臣也。其言至入小學。又其君臣契合。可謂曠絶。而疑謗所萃。薏苡尙化爲明珠。若臣者不忠不孝。幾陷大戾。比之苡珠之謗。不啻百倍。而乃殿下拔諸坑坎。奠之袵席。湔滌薰沐。光寵赫然。殆若枯木生花。死灰復燃。雖在百代之下。夷考其事。尙論其恩造之罔極。則必將有歔欷感激。爲臣而泣下者。而況於臣心乎。一念銘鏤。期以隕結。死生夷險。固當惟命是趨。而顧此西門鎖鑰。其責至重。實非如臣昏懦。所可堪承者。負乘致寇。滿盈招殃。猶屬臣一身之私憂耳。冒叨隆寄。孤負盛渥。則其爲累聖朝官人之明。果如何哉。促敎之下。末由承膺。玆敢披瀝衷懇。仰瀆崇嚴。伏乞聖明。俯垂諒察。特許鐫免。以爲公私之幸焉。答曰。省疏具悉。西閫新命。蓋爲藉卿持重。行且召之。往須欽哉。
정조 10년
右副承旨權以綱疏曰。伏以。臣於昨夕。忽伏承銀臺除名。門限已過。朝始仕進。得伏聞昨以獻官付標事。至有本院請推之擧。臣於是惶懍震越。罔知攸措。蓋軍銜差祭名帖。自吏曹出給巡廳吏。使之往傳。自是例也。而所謂該吏誤認在外。徑先稱頉。臣則初不見名帖。以致院啓論勘之境。分義之悚蹙。已無可言。朝稱在外。夕忽赴召。揆以道理。亦豈不萬萬不誠之甚乎。反覆思惟。不敢晏然職次。略具事實。仰瀆崇聽。伏乞聖明。俯賜諒察。亟遞臣職。以安私分。不勝幸甚。省疏具悉。爾其勿辭察職。
정조 10년
掌令李性吾疏曰。伏以。臣之本以庸懦。加以衰邁。千萬不近似於淸朝耳目之任。曾已悉陳於紸纊之下。而不意昨者。除名遽降。以臣爲司憲府掌令。繼以試役召牌儼臨。臣迫於嚴命。雖不得不章皇出肅。而臣之昏謬無似。因仍蹲冒於言責之地。斷無其理。伏乞聖慈。俯垂諒察。亟命鐫削臣職。以安賤分。不勝大幸。臣方乞免之不暇。宜不敢於贅他。而憂憤所激。不容泯默。玆敢略陳焉。噫嘻。痛矣。近來治逆之法。輒必以鎭安爲事。彌縫爲務。獄體不成。王章漸弛。輿情之抑鬱。有識之竊歎。厥惟久矣。而至於今番鞫獄而極矣。獄情嚴祕。雖莫得其詳。而第以朝紙上所出者觀之。其情節之窮凶絶憯。可以推知。凶書與受。眞贓綻露。暗地綢繆。潛圖不軌之狀。昭然明白。無復餘蘊。則其在體國之道。固當明目張膽。窮探極覈。以思其打破竊藪。永絶亂本之道。而三朔究治。一向玩愒。畢竟收殺。未免於急急奉承。草草了當之歸。則爲委官者。烏得免其責。在言責者。安可無公議乎。伏願聖上。亟允三司之請。使獄體重而公法行焉。嗚呼。人心陷溺。亂逆層生。龍蛇無可化之日。梟獍有益肆之志。千百變怪。無所不有。則今此諸凶之陰圖祕計。豈是遐陬二三輩之所可獨辦者哉。而盤詰未盡。勘處太遽。窩窟不問。根因莫探。必將使凶魁巨慝之主張陰謀者。潛觀而竊笑矣。此豈不大可寒心者。而朝家討逆之法。其可以如是乎。臣愚死罪。竊不能無憾於大聖人處分也。德夏之陰憯情踪。實是古今之所無也。而邦刑莫施。終作戴頭之鬼。輿情之激。已無可言。而至於孥戮之請。尙靳其允許。此雖曰追施之有禁。而夫以德夏之至凶極憯。生不施當刑。死又逭當律。則國家三尺。將安所用之乎。至若載質等諸賊之不更嚴覈。遽然酌處。誠莫敢知聖意之攸在也。顧今之探究根因。掃除巢窟之策。惟在於此輩之更加盤詰。期於得情而已。則此豈可以徑先酌配。不復鉤問者哉。伏願聖上。亟加三思。竝允臺請。少洩神人之憤。而永杜禍亂之源焉。省疏具悉。所陳悉諭諸批。爾其勿辭察職。
정조 10년
丙午三月二十八日辰時。上御重熙堂。右承旨入侍時。右承旨李祖承。記事官金孝建李崑秀尹行任。以次進伏訖。上命書傳敎曰。明日動駕。旣用京擧動例。留都大臣。雖不磨鍊。卿旣兼閣銜。留在闕中。一應留都事務。依留都大臣例檢飭事。檢校提學李判府事知悉。又命書榻敎曰。文兼宣傳官李敬五改差。令該曹口傳差出。又命書榻敎曰。兵曹判書入侍。又命書榻敎曰。左承旨入侍。又命書傳敎曰。明日出宮門路。以協陽門爲之。命退。諸臣以次退出。
정조 10년
丙午三月二十八日辰時。上御誠正閣。同副承旨入侍時。同副承旨李泰永。假注書張錫胤。記注官承膺祚。記事官尹行任。以次進伏訖。上曰。書狀官入侍。賤臣承命出。與書狀官宋銓。偕入進伏訖。上曰。無事往來耶。銓曰。幸賴君靈。一行好還矣。上曰。親見皇帝乎。銓曰。雖未諦視。而威儀容貌。依俙望見矣。上曰。韶華。何如。銓曰。神色尙未甚衰。依然如五六十歲老人矣。上曰。大國規模。似異偏邦。民風土俗。果何如。銓曰。大抵中國之人。罕與人爭鬪。以此觀之。則素性寬裕。似勝於東方民俗矣。上曰。其地不甚寒乎。銓曰。然矣。上曰。歲之豐歉。比諸我國。何如。銓曰。非歉歲矣。上曰。明日祭報簿入之。賤臣承命出。奉進祭報簿。少頃。命退。諸臣以次退出。
정조 10년
丙午三月二十八日申時。上御重熙堂。左副承旨入侍時。左副承旨趙衍德。假注書朴蓍壽。記事官李崑秀尹行任。檢校直閣徐龍輔。以次進伏。上命左承旨入侍。賤臣承命出。與趙興鎭。偕入進伏訖。上命書傳敎曰。都承旨勢難誇馬云。許遞。前望單子入之。待下批牌招齋宿。仍敎曰。承旨落點。以洪秀輔頒布。賤臣承命出傳。又命兵曹判書入侍。徐有隣承命進伏。上曰。今番幸行時。軍幕及依幕。已令各別禁飭。宜有一定之規。今日入侍稟定。可也。有隣曰。今番永祐園行幸經宿時。隨駕諸臣入接殿所。宜有定式矣。承旨史官藥房都提調玉堂別雲劍兵曹堂上摠府堂上。皆令入接於房舍。別軍職廳宣傳官廳內司僕。則自各其廳。設軍幕入接。五衛將廳摠府郞廳武兼廳。則覓給兩軍幕。使之入接。而其外軍幕假家等屬。一倂禁之。此後仍以此定式施行。何如。上曰。依爲之。出擧條仍命退。諸臣以次退出。
정조 10년
行都承旨洪秀輔齋宿。左承旨趙興鎭齋直。右承旨李祖承齋宿。左副承旨趙衍德齋宿。右副承旨權以綱齋宿。同副承旨李泰永齋直。注書金孝建齋宿一員未差。假注書朴蓍壽齋直。事變假注書李儒修守宮直。
정조 10년
大駕詣永祐園入齋室。王世子遣宮官問安。答曰。知道。奎章閣政院玉堂藥房朝廷二品以上六曹堂上口傳問安。答曰。知道。展拜罷後入齋室。奎章閣政院玉堂藥房朝廷二品以上六曹堂上口傳問安。答曰。知道。王大妃殿惠慶宮。遣承旨問安。答曰。知道。
정조 10년
傳于洪秀輔曰。禮房承旨馳詣宗廟景慕宮。奉審摘奸以來。
정조 10년
都摠管前望單子入之。金華鎭落點。
정조 10년
洪秀輔。以吏曹言啓曰。今此雩祀壇祭終獻官副司果朴廣源。司僕寺正尹㬦。實預差。啓下矣。朴廣源在外。尹㬦明日擧動差備官進去。故不得已副司果嚴思憲。改付標以入之意。敢啓。傳曰。知道。
정조 10년
李泰永。以宣惠廳言啓曰。兩南所封三月令宗廟薦新蕨菜。三月內當爲封進。而今年節早。限內不得封進之意。敢啓。傳曰。知道。
정조 10년
洪秀輔。以賑恤廳言啓曰。今日看審內外山補土處。同察形便。召集附近里民人詢瘼。皆云無弊。而駕過之地。豈無施惠之擧。典農里踏尋里淸涼里竹浦里。家前應役民人等。令該廳各給米斗後。草記事。命下矣。典農里家前民人四十七名。踏尋里家前民人六十四名。淸涼里家前民人七名。竹浦里家前民人十八名。合一百三十六名。各米一斗式。合九石一斗分給之意。敢啓。傳曰。知道。
정조 10년
趙興鎭。以訓鍊都監言啓曰。依下敎。武藝別監一百十八人等處饌價。每人三時五錢四分式。磨鍊分給之意。敢啓。傳曰。知道。
정조 10년
趙興鎭。以訓鍊都監言啓曰。依下敎。牢子金成義等十名。各木一疋。布一疋。前排軍崔時才等二十名。各木一疋施賞之意。敢啓。傳曰。知道。
정조 10년
丙午三月二十九日卯時。上詣永祐園。擧動入侍。行都承旨洪秀輔。左承旨趙興鎭。右承旨李祖承。左副承旨趙衍德。右副承旨權以綱。同副承旨李泰永。記事官金孝建。假注書朴蓍壽。記注官承膺祚金健修。一提學趙㻐。直提學朴祐源。檢校直閣李秉模徐鼎修徐龍輔。直閣鄭大容。待敎李崑秀。檢校待敎尹行任。以次侍立訖。上具戎服。乘輿出明政門外。降輿乘馬。至弘化門。上命宣傳官。遣信箭于禁衛大將。代主張師令入侍。命開中月刀作門。禁衛大將徐有大。承命進伏。上曰。依昨日分付。着實擧行。仍命退。上命在外摠管許遞。前望單子入之。待下批牌招察任。出榻敎仍詣園所洞口內。上下馬乘輿。入小次。改具翼善冠黲袍。左右通禮前導。詣版位。行再拜禮。園上奉審訖。還入大次。命承旨入侍。興鎭承命進伏。上命檢校直閣待敎入侍。檢校直閣徐鼎修徐龍輔。待敎李崑秀。檢校待敎尹行任。承命進伏。上曰。今欲巡山。而道路能無險隘乎。興鎭曰。未及知矣。上命工曹判書入侍。李文源承命進伏。上曰。卿則想必路熟。巡山時隨去。好矣。上乘輿出自巡山路。駕過馬坊里。上命書傳敎曰。路過馬坊里。聞本寺諸員中。甲子年嘉禮時負函人。年過八十云。取見敎旨。先朝己卯。特命加資。召見此人。事不偶然。來此聞此。昌勝愴懷。嘉善鄭厚宗。令該曹帖加成給。仍令本寺。優給米布。上還詣園所。入齋殿。仍命書傳敎曰。今日爲審內外山補土處。周察形便。召集附連里民人詢瘼。皆云無弊。而駕過之地。豈無施惠之擧。典農里踏尋里淸涼里竹浦里。家前應役民人等。令該廳各給米斗後。草記。上命他承旨與京畿監司入侍。右承旨李祖承。京畿監司徐有防。承命進伏。上曰。俄見補土役處。果善爲矣。有防曰。然矣。仍奏曰。適因言端。竊有所仰達者矣。山麓之童濯。自是諸道通患。而畿甸最甚。以臣前後巡路時所見言之。除非士夫家山地禁養處外。擧多脫赤。絶少點靑。而仍又沙汰土圮。竝與一年之草。而亦無數束之刈。間或有若干叢鬱之所。樵牧莫遏。斧斤相續。物之有限。用則無盡。無論京外。凡係民生結構養送之道。日就高踊者。職由於此。山腰犯耕。生松斫伐。自有禁法。此則營邑。固當申明察飭。不必上煩朝家。至若播植長養之方。不可不另入講確。臣意則公私應禁處外。凡所赭禿之山。曠棄之原。自官量給其松子。各別落種。而此外如橡檟梓漆之類。亦爲多數播植。今年如此。明年又如此。磨以歲月。則或可爲一分利益之道。故自臣營。方論報備局。請得海松子。隨多少分送沿野諸邑。以其各種多寡。較考勤慢。而至於種桑一事。尤有關於民生絲身之資。故守令七事。桑在農下。年終修啓。法意甚美。而挽近以來。有名無實。作一文具者。曷勝慨歎。今若徒事關飭。未有定制。則民與邑。只要目前之免罪。不思將來之責效。臣意則自營邑修明舊典。無論垣籬之內外。田疇之前後。使之另加種桑。長至幾尺後。定以幾百株幾千株。或除役免役。或拔例論賞。則不待董飭。自歸聳勸。而第畿甸則土品。與兩西有異。畿內之一二千。可當兩西之近萬。畿內之五六百。可當兩西之一二千。臣於此事。參互商量者。果多日月。而在朝家別無所費。在民人大有所賴。以此出擧條。頒行列邑。而若其褒賞之株數多寡。自廟堂定式知委。實合事宜。故敢此仰達矣。上曰。所奏政合務本之意。各別申飭。俾有實效。可也。出擧條有防曰。向來永陵碑役及英陵補土時。本地方監董土校。擧被加資之典。而弘陵碑役時。高陽監董土校。見漏書啓之中。未蒙均施之澤。而至於高陽爲邑。每當陵所幸行。則以宿所磨鍊矣。內外衙舍。未免傾圮。揆以事體。實爲悚悶。本倅多般經紀。今方繕補。而間數殆近五十。工役亦費屢月。公廨之重修或新建。監董人之登聞酬勞。雖是法典。而以此狀請。亦涉張大。適因言端。敢此仰達。弘陵碑役時及高陽衙舍繕補監董兩土校。宜有依他例論賞之擧。而係于恩典。故不敢仰請矣。上曰。竝加資。該郡守之捐廩繕修。工役告完。似此勤榦。實所罕覯。宜有別般論賞之擧。而緋玉屬耳。腰金太疊。高陽郡守柳曾養。熟馬一匹。賜給。可也。出擧條有防曰。向來幸行時。上言擊錚之下。本道査啓者。頉啓外。山訟奴良田畓等事。固當三十日限內擧行。而査官之報。來到屬耳。且臣連在巡路。未及按査釐正。姑令差退修啓之意。敢達矣。上曰。唯。以奎章閣檢校提學闕內外各司摘奸狀啓。命書傳敎曰。留陣各營。亦爲摠察。宮城內外巡綽。時時摘奸。卿旣帶禁衛都提擧。以本營校卒使用。一依留都時例事。回諭。宣傳官跪啓稟各營懸燈。取稟。答曰。知道。宿衛如例。諸臣以次退出。
정조 10년
行都承旨洪秀輔坐。左承旨趙興鎭坐。右承旨李祖承坐。左副承旨趙衍德坐。右副承旨權以綱坐直。同副承旨李泰永坐直。注書金孝建仕直一員未差。假注書朴蓍壽仕。事變假注書李儒修仕。
정조 10년
以右捕廳西部麻浦民家失火單子。傳于權以綱曰。昨日未時失火形止。今日始爲登聞。寧有如許事理。卿則從重推考。該校令。兵判決棍。此後。形止卽爲啓聞。俾無遲滯之弊。
정조 10년
三司前望單子入之。校理金啓洛李勉兢。副校理申馥沈晉賢。修撰成種仁李書九。副修撰洪義浩。掌令金熙朝。執義鄭萬★。★★韓商新。正言★★★★東★落點。
정조 10년
兵曹口傳政事。副司果單鄭萬始金熙朝李勉兢鄭東觀。
정조 10년
吏曹參判前望單子入之。沈豐之落點。
정조 10년
傳于趙衍德曰。大臣有司堂上惠堂入侍。
정조 10년
趙衍德啓曰。領議政鄭存謙。有司堂上金華鎭李命植徐有隣趙時俊。依下敎來待矣。傳曰。入侍。
정조 10년
洪秀輔啓曰。吏曹判書批下。更卽牌招開政事。命下矣。參判沈豐之。參議李集斗。竝卽牌招。同參政事。何如。傳曰。允。
정조 10년
傳于李祖承曰。軍士房承旨入侍。
정조 10년
以修撰李書九牌不進罷職傳旨。傳于權以綱曰。只推。
정조 10년
備忘記。觀此海伯狀聞。平山折衝申命參。松禾良人姜二男等二人。年百五。瑞興通政金汝章年百四。鳳山士人宋翼茂。長淵資憲金就五。平山折衝金時喆。長連嘉善朱斗衡。瑞興嘉善安琢等五人。年百三。載寧良人朴論山。年百一。殷栗同知鄭東健。谷山嘉善金希甘。長連正憲金就星等四人。年百。給米肉一款。依關西狀本回諭擧行。年至百歲。未得一資。事甚可訝。査實狀聞事。一體回諭關西有旨後錄書送事。該房知悉擧行。
정조 10년
以黃海監司狀啓。應資老人職姓名開錄事。傳于權以綱曰。老人加資。今日政下批。
정조 10년
有政。吏批。判書金履素進。參判沈豐之未肅拜。參議李集斗進。右承旨李祖承進。以具明謙李東馨爲承旨。曺允大爲執義。朴廣源爲司諫。姜垣爲掌令。申大尹爲正言。申耆爲校理。李度默爲戶曹參判。李崇祜爲左尹。徐有隣爲同義禁。沈豐之爲司䆃提調。李弘源爲刑曹正郞。張至顯爲京畿都事。洪配浩爲潭陽府使。兼春秋許鞏。承文博士柳光澺。知義禁徐有隣。竝單付。
정조 10년
兵批。判書徐有隣病。參判蔡弘履入直進。參議柳誼。參知洪仁浩病。同副承旨李泰永進。副護軍趙弘鎭李思祚韓晩裕。竝單付。副司直洪良浩吳載純李崇祜李敬養趙興鎭李祖承鄭存中尹序東申耆尹羽烈李鼎德。竝單付。副司果李彦祜李太亨李周顯洪聖淵。竝單付。假內乘李昌會。依例減下。
정조 10년
傳于洪秀輔曰。今下。上言六十張。各房抄啓。
정조 10년
以忠淸監司狀啓。失火民人恤典題給事。傳于洪秀輔曰。畢搆奠接後。形止狀聞事。回諭。
정조 10년
趙興鎭。以兵曹言啓曰。甕里失火民人中。軍卒之類。自各其軍門。着意顧助事。旣承筵敎矣。禁軍七人。標下軍一名等處。各木一匹。空石二十立式。自臣曹題給之意。敢啓。傳曰。知道。
정조 10년
趙興鎭。以兵曹言啓曰。依下敎。衛內壯勇衛及武藝別監內吹。兼內吹等處。療氣之意。敢啓。傳曰。知道。
정조 10년
趙興鎭。以兵曹言啓曰。依下敎。隨駕禁軍及駕後禁軍壯勇衛武藝別監內吹兼內吹標下軍兵等處。設粥分饋之意。敢啓。傳曰。知道。
정조 10년
洪秀輔。以司僕寺官員。以一二提調意啓曰。依下敎。嘉善鄭厚宗處。米五斗。木三疋題給之意。敢啓。傳曰。知道。
정조 10년
趙興鎭。以訓鍊都監言啓曰。依下敎。衛內衛外將校軍兵等處。設粥分饋之意。敢啓。傳曰。知道。
정조 10년
趙興鎭。以訓鍊都監言啓曰。依下敎。御前前排挾輦軍別技軍兼內吹等處。療飢之意。敢啓。傳曰。知道。
정조 10년
趙興鎭。以禁衛營言啓曰。別軍職曺學臣所懷。臣方待罪於禁衛營騎士別將。每於入直考察之際。行審宮墻外警守之所。則各軍堡相距。太涉闊遠。人不相見。聲不相聞。陰雲深晦之夜。雜人往來。無以諦看。本營校卒輩。雖周廻行巡。然巡卒旣過之後。意外之患。有不可知矣。其在護宮城備不虞之道。疎略莫甚。臣意則量其地形之遠近。各堡之間。各加設一二所。以爲警衛之地。且各堡守卒。雖不以上番騎兵座更。當夜雇立弊。各別嚴禁。必擇有根着之人永定墻外堡卒。使之專意座更。恐合事宜矣。答曰。考察巡綽事。令該營草記稟處事。命下矣。軍堡之相距稀闊。巡更之輪回間斷。儘如言者所陳。一次纔過之後。再巡未到之前。堡坐稍遠之間。旣無防守之卒。雖有考察之。行終欠戒嚴之道。今若增設軍堡。擇置更卒。則似甚便好。而增堡擇卒。有非臣營所可措處。令該曹從長稟處。何如。傳曰。允。
정조 10년
趙興鎭。以禁衛營言啓曰。依下敎。本營槍劍軍兼內吹等處。設粥分饋之意。敢啓。傳曰。知道。
정조 10년
趙衍德。以禁衛營言啓曰。今番甕里失火。極爲驚慘。本營騎士四人。京標下軍二名。所居家舍。亦入於燒燼中。故各木綿一疋。空石十立分給之意。敢啓。傳曰。知道。
정조 10년
趙興鎭。以御營廳言啓曰。依下敎駕前別抄。兼內吹及隨駕將校軍兵等處。設粥分饋之意。敢啓。傳曰。知道。
정조 10년
趙衍德。以御營廳言啓曰。依下敎。本廳兼內吹招搖旗手等處。療飢之意。敢啓。傳曰。知道。
정조 10년
趙衍德。以守禦廳言啓曰。依傳敎。本廳招搖旗差備將校軍兵等處。設粥分饋之意。敢啓。傳曰。知道。
정조 10년
趙衍德。以摠戎廳言啓曰。依下敎。本廳招搖旗差備將校軍兵等處。設粥分饋之意。敢啓。傳曰。知道。
정조 10년
李泰永。以漢城府言啓曰。卽接西部都事柳烶。奉事鄭可容牒報。則部屬甕里中契居閑良金奉顯家。今三月二十九日未時量。自烟筒失火。烟熖漲天。故兩部官。俱自阿峴役處。忙率役軍。急走救火。而風勢甚烈。烻及下契。同日二更量。僅得撲滅。所燒家舍。多至三百四十七戶。人物段。幸免致傷云。聞甚驚駭。爲先馳啓。所燒間數及家主姓名段。待成冊報來。從後別單書入之意。敢啓。傳曰。知道。昨日之事。今始登聞。事極稽忽。卿則推考。